葉性之有詩紀十五夜之集因用來韵
作者：吳芾
朝代：宋

paragraphs: 人生重行樂，樂事古難全。
有如天邊月，多闕還少圓。
又如牛女星，會合動經年。
今夕羣賢集，定知非偶然。
顧我老多病，要路懶著鞭。
年年上章疏，只丐早歸田。
頼天憐此意，得遂性所便。
歸來小西湖，湖水清且漣。
吾廬在其上，可濯仍可沿。
一望興無盡，十里開紅蓮。
風前波渺渺，雨後竹娟娟。
到此百念滅，已是卜終焉。
但恨乏勝侶，使我心懸懸。
今得與公輩，共上泛湖船。
載月娛清夜，同醉壺中天。
雖無管弦奏，雖無羅綺筵。
看此水與月，自足中聖賢。
况復座上客，盡如珠玉聯。
其間有老匠，自舊稱詩仙。
飲散出佳句，爲我寫由拳。
紀此一時勝，付與山水傳。
合當風月夕，更結一笑緣。